મારા આ લેખનો અને મારી આવી વાતનો મતલબ એવો નથી કે મને પ્રાચીનતા માટે ધગધગતો ધિક્કાર છે અને નવીનતા માટે આંધળો અનુરાગ છે. પ્રાચીન વસ્તુ કે પ્રાચીન વિચારમાંથી પણ જો કોઈ શાશ્વત સત્ય ચડતું હોય તો એનો આદરપૂર્વક સ્વીકાર કરીને ભવિષ્ય તરફ આગળ વધી જ શકાય. આપણે ખુલ્લા મનના રહીને ભવિષ્ય તરફ આગળ વધવા પુરુષાર્થ કરવો જોઈએ. ‘ઓલ્ડ ઇઝ ગોલ્ડ’ એટલે કે જૂનું એટલું સોનું એ ભલે કદાચ સાચું હશે, પણ નવું એ બધું જ પિત્તળ છે એવા ખોટા ખ્યાલમાંથી મુક્ત રહેવાની વાત છે. જૂનું બધું ફેંકી દેવાની વાત નથી, પરંતુ નવીનતાને આવકારવા માટે થોડી સ્પેસ આપવાની અહીં વિનમ્ર ભલામણ છે.